b'\n_START_ARTICLE_\nAndrenci\n_START_SECTION_\nLega\n_START_PARAGRAPH_\nVas le\xc5\xbei na obmo\xc4\x8dju mikroregije Osrednjih Slovenskih goric, ki obsegajo pore\xc4\x8dje dveh ve\xc4\x8djih vodotokov: Pesnice in \xc5\xa0\xc4\x8davnice. Ta razlo\xc5\xbeena obcestna vasica je le dober kilometer ju\xc5\xbeneje od naselja Cerkvenjak, zato tamkaj\xc5\xa1nji ljudje svoj del goric imenujejo tudi Cerkvenja\xc5\xa1ke. Ve\xc4\x8dina gri\xc4\x8devja Slovenskih goric, ki geografsko sodijo k Panonskemu bazenu, je sestavljenega iz okoli 20 milijonov let stare miocenske sedimentne kamnine. Na dnu dolin se nahajajo pleistocenski in holocenski sedimenti. Prevladujo\xc4\x8da reliefna tipa na obmo\xc4\x8dju ob\xc4\x8dine Cerkvenjak sta dolinsko dno in sleme. Za razliko od Zahodnih in Vzhodnih Slovenskih goric so Osrednje gorice blago valovito gri\xc4\x8devje. Nakloni zato tukaj ne dosegajo tak\xc5\xa1nih vrednosti kot v obeh ostalih mezoregijah Slovenskih goric. Erozijsko delovanje je zaradi tega zmanj\xc5\xa1ano, prav tako je marsikje mo\xc5\xbeno poljedelstvo tudi na pobo\xc4\x8djih. Ve\xc4\x8dino obdelovalne zemlje danes zavzemajo njive in travniki. Na prisojnih legah so ponovno zasadili vinsko trto. Spodnja pobo\xc4\x8dja so danes ve\xc4\x8dinoma zopet porasla z gozdovi.\n_START_SECTION_\nZgodovina\n_START_PARAGRAPH_\nV otokarskem de\xc5\xbeelno-kne\xc5\xbejem urbarju se vas prvi\xc4\x8d omenja \xc5\xa1ele med letoma 1267 in 1267, Dopschev prepis srednjeve\xc5\xa1kih urbarjev s podro\xc4\x8dja \xc5\xa0tajerske jih navaja kot zaselek 12 kmetij, katerih dveh lastnik je bil \xc5\xbeupan: \xc2\xbbItem in Andresdorf 12 predia, de quibus supanus habet duo, alia et supra.\xc2\xab\xc2\xa0 Leta 1366 je Jochan Latzberger prodal vas ptujskim dominikancem. Sodila je pod okro\xc5\xbeje Negova, podlo\xc5\xbeni so bili tudi gra\xc5\xa1\xc4\x8dinam Freisburg in Gornja Radgona. Okrog leta 1820 je vas premogla \xc5\xa1tiri mitninske in dva hi\xc5\xa1na mlina ob andrenskem potoku. Tu sta \xc5\xbeivela Ivan Juran\xc4\x8di\xc4\x8d \xc4\x8debelski u\xc4\x8ditelj in izumitelj, ter Vlado Lorber arheolog, \xc5\xa1olski u\xc4\x8ditelj in kulturni delavec.'